Alexandria Group

Alexandria Group Oyj (aiemmin Alexandria Pankkiiriliike Oyj) on vuonna 1996 perustettu suomalainen sijoituspalvelukonserni, joka tarjoaa  erilaisia sijoittamis- ja säästämistuotteita niin yksityishenkilöille, yrittäjille kuin yrityksillekin. Konserniin kuuluu ­Alexandria Group Oyj ja neljä sen tytäryhtiötä ja se on yksi maan suurimmista sijoitusvakuutusedustajista. Yhtiö toimii 31 paikkakunnalla ja sillä on yli 210 työntekijää.

Alexandrian toimialaksi on YTJ:ssä ilmoitettu "Muu rahoitusta palveleva toiminta (pl. vakuutus- ja eläkevakuutustoiminta)".Yritystiedot Alexandria Group Oyj:n valvova viranomainen on Finanssivalvonta. Sille on myönnetty  Sijoituspalveluyrityksistä annetun lain (SIPA) 17 §:n 1 momentissa tarkoitettu toimilupa.

Alexandria listautui Helsingin pörssin First North -listalle toukokuussa 2021.

 Historia 
 1990–2000-luvut 
Alexandria Pankkiiriliike Oyj on perustettu vuonna 1996. Yrityksen nimi Alexandria ja sen alkuperäinen logo, jossa oli majakka, viittasivat Egyptissä Alexandrian kaupungin edustalla muinoin sijainneeseen Faroksen majakkaan, jota pidettiin yhtenä maailman seitsemästä ihmeestä. Yritys halusi toimia ikään kuin majakkana sijoitusmaailman merillä. Ensimmäisen vuoden lopulla, neljän kuukauden toiminta-ajan jälkeen, yhtiöllä oli kolme sijoitusneuvonantajaa ja seitsemän myynnin assistenttia.

2000-luvun alussa Alexandria asiakashankintaa tehtiin puhelimitse. Kontaktoinnin jälkeen asiakkaita kutsuttiin tapaamaan sijoitusneuvojaa. Sijoitusneuvojat tekivät myös kotikäyntejä.

Kun yritys alkoi toimia, sijoitusneuvontaa ei säädelty Suomessa mitenkään ja markkinoille syntyikin paljon pieniä yrityksiä. Vasta vuonna 2007 Euroopan unionissa tuli voimaan sijoituspalveluyhtiöitä säätelevä Rahoitusvälineiden markkinat direktiivi (MiFiD), jonka myötä sijoituspalveluiden tarjoaminen saatettiin luvanvaraisiksi. Yhtiöillä piti olla myös lain vaatimat pääomat ja vakavaraisuus. Finanssivalvonta myönsi Alexandrialle MiFiD-toimiluvan kesäkuussa 2008.

 2010-luku 
Vuonna 2010 Alexandrian liikevaihto oli 14 miljoonaa euroa ja tulos 2,7 miljoonaa euroa. Alexandria Rahastoyhtiö perustettiin vuonna 2010.

Vuonna 2012 Alexandrian hallituksen puheenjohtaja Jan Åkessonista tuli yrityksen toimitusjohtaja Jani Kangasahon jälkeen, joka toimi tehtävässään 2 vuotta. Yrityksellä oli 50 000 asiakasta ja se työllisti 200 henkilöä 19 konttorissa. Alexandrian asiakkaat olivat sijoittaneet sen kautta yli 900 miljoonaa euroa. Alexandria Markets -yhtiö perustettiin loppuvuonna 2012 kehittämään omia strukturoituja sijoitustuotteita.

Vuonna 2013 yhtiö avasi uusia toimipisteitä muun muassa Rovaniemelle Vuonna 2015 Alexandria-konsernin liikevaihto kasvoi lähes 10 % ollen 27,9 miljoonaa euroa. Vuoden lopussa konsernin jakokelpoiset varat olivat noin 6,8 miljoonaa euroa.

Elokuussa 2016 sijoittaja Ari Salmivuoren omistama Ajanta Oy osti yhtiöstä 40 prosentin osuuden, loput 60 prosenttia jäivät Åkessonille. Alexandria ei ollut tehnyt 20-vuotisen historiansa aikana yhtään yrityskauppaa, vaan kasvoi täysin orgaanisesti. Vuonna 2016 se työllisti yli 300 palveluhenkilöä 26 paikkakunnalla ja sillä oli noin 70 000 asiakasta.

Kesällä 2017 Alexandrian entinen johtaja syytti yhtiötä Helsingin Sanomille antamassaan haastattelussa muun muassa painostavista myyntitekniikoista. Asiakkaita oli painostettu yhdessä tai useammassa tapaamisessa allekirjoittamaan yhtiön kannalta edullinen varainhoitosopimus. Hänen mukaansa yrityksen sijoitusneuvojilla ei ollut välttämättä talousalan koulutusta tai sijoituskokemusta. Yhtiö kiisti syytteet. Keväällä Finanssivalvonta oli antanut Nordealle, OP Helsingille, Investiumille ja Alexandrialle julkiset varoitukset ja sakkoja sijoitusneuvonnan puutteista. Elokuussa Fivan johtaja Anneli Tuominen kertoi, että yhtiöiden toimet olivat tuottaneet tulosta. Vuonna 2017 yhtiössä toteutettiin henkilöstölle ja sidonnaisasiamiehille suunnattu osakemyynti.

Alkuvuonna 2019 Alexandria Yritysrahoituksen uusi digitaalinen yritysrahoituspalvelu Rahamylly tarjosi pk-yrityksille väylän hakea markkinaehtoista joukkorahoitusta yhtiön sijoittajilta. Lokakuussa Alexandrian ylimääräisessä yhtiökokouksessa nimitettiin uusi hallitus. Hallituksen puheenjohtajaksi nimitettiin Karri Kaitue. Marraskuussa Alexandria Pankkiiriliike Oyj osti vakuutusasiamiesyhtiö ­Premium Advisors Oy:n. Kaupan myötä siitä tuli yksi maan suurimmista sijoitusvakuutusedustajista noin 2,4 miljardin euron kannallaan. Tästä Premium Advisorsin vakuutus­asiakkaiden kannan arvo oli noin 900 miljoonaa euroa. Yhtiön asiakkaista yli 70 prosenttia oli pääkaupunkiseudun ulkopuolella.

 2020-luku 

Joulukuussa 2020 Alexandria kertoi aikovansa listautua pörssiin First North -listalle. Sillä oli yli 35 000 asiakasta ja se hallinnoi yli 1,5 miljardin euron varallisuutta. Konsernin liikevaihto oli 34,8 miljoonaa euroa, jossa nousua oli 16 prosenttia. Liikevoitto kaksinkertaistui. Koronapandemiaan liittyvien lomautusten vuoksi yhtiön henkilöstökulut laskivat 0,5 miljoonaa euroa.

Maaliskuussa 2021  Alexandria Rahastoyhtiö sai Finanssivalvonnalta toimiluvan omaisuudenhoitoon. Huhtikuussa Alexandria kertoi lisää listautumisestaan, johon sisältyi noin 4 miljoonan euron osakeanti ja noin 4 miljoonan euron osakemyynti. Annilla se tavoitteli muun muassa liiketoiminnan laajentamista. Ankkurisijoittajana toimi Oma Säästöpankki ja Gösta Serlachiuksen taidesäätiö. Toukokuun alussa listaumisanti keskeytettiin, sillä yleisö-, instituutio- ja henkilöstöanti ylimerkitiin kaikki. Listautuminen tapahtui 11. toukokuuta. Elokuussa yhtiö kertoi aloittavansa omien osakkeidensa osto-ohjelman. Marraskuussa yhtiö lanseerasi Alva-varainhoitopalvelun, joka on suunnattu varakkaille yksityishenkilöille. Myös rahastoissa ja säästövakuutuksissa julkaistiin vuoden mittaan uusia tuotteita. Liikevaihto kasvoi lähes 35 miljoonasta eurosta yli 47 miljoonaan euroon.

Keväällä 2023 yhtiö vaihtoi viralliseksi nimekseen Alexandria Group.

Kesäkuussa 2025 Fiva määräsi Alexandria Groupille miljoonan euron seuraamusmaksun. Sen mukaan Alexandria ei ollut vuosina 2021–2022 hankkinut asiakkaistaan kaikkia lain edellyttämiä tietoja, ennen kuin antoi näille sijoitussuosituksia. Puutteita oli Fivan mukaan yhtiön sisäisessä valvontajärjestelmässä. Samoihin aikoihin Fiva määräsi seuraamusmaksuja myös S-Pankille (7,7 miljoonaa euroa) ja LocalBitcoinsille (0,5 miljoonaa euroa). Kaikki kolme valittivat saamistaan sanktioista hallinto-oikeuteen.

 Organisaatio 

Yrityksen toimitusjohtajana toimii sen perustajaosakas Jan Åkesson. Alexandrialla on 31 toimistoa ympäri Suomea ja se työllistää noin 250 henkilöä. 

Emoyhtiö Alexandria Group Oyj:n lisäksi yhtymään kuuluvat tytäryhtiöt Alexandria Rahastoyhtiö Oy, Alexandria Markets Oy, Alexandria Yritysrahoitus Oy ja Premium Advisors Oy.

Vuonna 2021 yhtiö toimi 30 paikkakunnalla ja se työllisti noin 250 sijoitusalan asiantuntijaa.

 Johto 
Alexandrian hallitukseen kuuluvat puheenjohtaja Karri Kaitueen lisäksi Jaana Heikkinen, Sari Kola, Arto Martonen, Lauri Pietarinen ja Gösta Serlachius. 

Vuonna 2025 Alexandrian johtoryhmään kuuluivat toimitusjohtaja Jan Åkesson, varatoimitusjohtaja Lauri Lundström, Alexandria Marketsin toimitusjohtaja Ville Hellens, Alexandria Rahastoyhtiöiden toimitusjohtaja Toni Iivonen, Anssi Huisman, Katri Kalsi, Henri Korhonen ja Taru Niininen.

 Omistus 

Syyskuussa 2025 yhtiön kymmenen suurinta omistajaa olivat Jan Åkesson, Ajanta Oy, Oy Culatum AB, Gaiko Capital OY, ITM Invest OY, Gösta Serlachiuksen Taidesäätiö, R.Erik ja Bror Serlachiuksen Säätiö sr, Courtjester OY, Emilie Capital Oy ja Katri Nygård.

 Palvelut 
Alexandria tarjoaa asiakkailleen rahastosäästämistä, vakuutussäästämistä, strukturoituja sijoituksia sekä yritysrahoitusta pienille ja keskisuurille yrityksille. Yhtiön rahastot tekevät sijoituksia osakkeisiin, korkoinstrumentteihin, kiinteistöihin ja muuhun reaaliomaisuuteen. Strukturoidut tuotteet taas perustuvat joukkovelkakirjalainoihin. Se tarjoaa myös kansainvälisten vakuutusyhtiöiden säästö- ja sijoitusvakuutuksia ja varainhoitopalveluita.

Alexandria laski vuosina 2013–2021 liikkeelle yli 500 strukturoitua tuotetta, joista 97 vuonna vuonna 2021. Yhtiöllä oli yli 35 000 asiakasta. 

Vuonna 2020 yhtiön lähes 35 miljoonan euron liikevaihdosta suurin osuus oli strukturoiduilla sijoitustuotteilla, 16,4 miljoonaa euroa. Rahastoista saatiin liikevaihtoa 9,8 miljoonaa euroa, vakuutustuotteista 7,6 miljoonaa euroa ja yritysrahoituksesta 0,6 miljoonaa euroa.

 Vertailut 
Talouselämä vertaili vuonna 2017 Suomessa kirjoilla olleet sijoitusrahastot. Alexandrian osakerahasto Emerging Markets Manager oli kuluiltaan kolmanneksi kallein Elite Varainhoidon Osake-rahaston ja Danske Investin Trans-Balkanin jälkeen. Yhdistelmärahastoissa Eliten Trendi oli kallein ja Alexandrian Growth Manager Fund ja Balanced Manager Fund sijoilla kaksi ja kolme.

 Tunnustukset 
Vuonna 2017 Alexandria oli sijalla 17 keskityssuurten yritysten sarjassa Great Place to Workin tekemässä listauksessa Suomen parhaista työpaikoista. Alexandria on ollut mukana Suomen parhaiden työpaikkojen joukossa seitsemän kertaa.
Euromoney-konserniin kuuluva tutkimustalo Structured Retail Products valitsee vuosittain Euroopan maiden parhaat strukturoitujen sijoitusten tarjoajat kahdessa eri kategoriassa, "Paras tarjoaja" ja "Paras sijoitusmenestys". Alexandria Markets on palkittu kummassakin kategoriassa vuosina 2017–2019. Parhaaksi tarjoajaksi se valittiin myös vuosina 2020–2021 ja 2022–2023.

 Sponsorointi 

Alexandria sponsoroi Haaga-Helia ammattikorkeakoulua ja Puhdas Itämeri -hanketta.

 Lähteet 

Luokka:Suomen finanssipalveluyhtiöt
Luokka:Suomalaiset First North -yhtiöt